Javaslat A TANÁCS HATÁROZATA az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás módosításáról /* COM/2013/0596 final - 2013/0292 (NLE) */





INDOKOLÁS 2013. június 26-án írták alá az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodást (a továbbiakban: a belső megállapodás). A Horvát Köztársaság 2013. július 1-jén csatlakozott az Európai Unióhoz[1]. A Horvát Köztársaság csatlakozásának feltételeiről szóló okmányhoz mellékelt C. együttes nyilatkozat szerint a Horvát Köztársaság az Unióhoz való csatlakozását követően, valamint az új, többéves pénzügyi együttműködési keret hatálybalépésével csatlakozik az Európai Fejlesztési Alaphoz. A tagállamok tizenegyedik Európai Fejlesztési Alaphoz (a továbbiakban: EFA) való hozzájárulása tekintetében a belső megállapodás 1. cikke (2) bekezdésének a) pontja csupán a Horvátországra vonatkozó becsült hozzájárulást és hozzájárulási kulcsot tartalmazza. A belső megállapodás 1. cikkének (7) bekezdése kimondja, hogy amennyiben új állam csatlakozik az Unióhoz, az összegek és hozzájárulási kulcsok elosztását a Tanács a Bizottság javaslata alapján egyhangú határozattal módosítja. Az EFA-bizottságon belüli szavazatok súlyozása tekintetében a belső megállapodás 8. cikkének (2) bekezdése csak becsült szavazatokat tartalmaz Horvátország tekintetében. A belső megállapodás 8. cikkének (4) bekezdése kimondja, hogy amennyiben új állam csatlakozik az Unióhoz, a súlyozást és a minősített többséget a Tanács egyhangúlag hozott határozattal módosítja. A fentiek alapján a Horvátországra vonatkozó becsült hozzájárulásokat és szavazatokat a Tanács mellékelt határozattervezete erősíti meg. A Bizottság tehát javasolja, hogy a Tanács fogadja el a mellékelt határozatot. 2013/0292 (NLE) Javaslat A TANÁCS HATÁROZATA az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodás módosításáról AZ EURÓPAI UNIÓ TANÁCSA, tekintettel az Európai Unióról szóló szerződésre és az Európai Unió működéséről szóló szerződésre, tekintettel az egyrészről az afrikai, karibi és csendes-óceáni államok (a továbbiakban: AKCS-államok) csoportja, másrészről az Európai Közösség és tagállamai között létrejött, 2000. június 23-án Cotonouban aláírt partnerségi megállapodásra[2], tekintettel az Európai Unió tagállamai kormányainak a Tanács keretében ülésező képviselői között az AKCS–EU partnerségi megállapodással összhangban a 2014–2020 közötti időszakra vonatkozó többéves pénzügyi keret értelmében nyújtandó európai uniós támogatás finanszírozásáról, valamint az Európai Unió működéséről szóló szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra (a továbbiakban: a belső megállapodás)[3] és különösen annak 1. cikke (7) bekezdésére és 8. cikke (4) bekezdésére, tekintettel a Horvát Köztársaság csatlakozásának feltételeiről szóló okmányra[4], és különösen az Európai Fejlesztési Alapról szóló C. együttes nyilatkozatra, tekintettel a Horvát Köztársaság 2013. július 1-jei Európai Unióhoz való csatlakozására, tekintettel a Bizottság javaslatára, mivel: (1) A Horvát Köztársaság csatlakozásának feltételeiről szóló okmányhoz mellékelt C. együttes nyilatkozattal összhangban a Horvátország Köztársaság az Unióhoz való csatlakozását követően, valamint az új, többéves pénzügyi együttműködési keret hatálybalépésével csatlakozik az Európai Fejlesztési Alaphoz. (2) A belső megállapodás 1. cikkének (7) bekezdésével összhangban az 1. cikk (2) bekezdésének a) pontjában említett hozzájárulások – amelyek Horvátország esetében jelenleg csak becsült összegek – elosztását a Tanács határozata módosítja, amennyiben új tagállam csatlakozik az Európai Unióhoz. (3) A belső megállapodás 8. cikkének (4) bekezdésével összhangban a 8. cikk (2) bekezdésében említett súlyozást – amelyek Horvátország esetében jelenleg csak becsült szavazatok –, valamint a 8. cikk (3) bekezdésében említett minősített többséget a Tanács határozata módosítja, amennyiben új tagállam csatlakozik az Európai Unióhoz. (4) A hozzájárulásokat és a súlyozást meg kell erősíteni, ELFOGADTA EZT A HATÁROZATOT: 1. cikk E határozat megerősíti Horvátországnak a tizenegyedik Európai Fejlesztési Alapban lévő, a belső megállapodás 1. cikke (2) bekezdésének a) pontjában meghatározott hozzájárulási kulcsát és a hozzájárulás összegét, valamint az Európai Fejlesztési Alap Bizottságán belüli, a belső megállapodás 8. cikkének (2) bekezdésében meghatározott szavazatainak számát. 2. cikk A belső megállapodás a következőképpen módosul: 1. Az 1. cikk (2) bekezdésének a) pontjában a „Horvátország” szót követően feltüntetett kerek zárójelet és csillagot, valamint a lábjegyzetben a „(*) becsült összeg” kifejezést el kell hagyni. 2. A 8. cikk (2) bekezdéséből el kell hagyni az alábbiakat: a) a „Horvátország” szót követően feltüntetett kerek zárójelet és csillagot, valamint ugyanazon sor második oszlopában a szögletes zárójelet; b) a lábjegyzetben a „(*) becsült szavazat” kifejezést; c) az „EU27 összesen”, „998” sort; d) az „EU28 összesen (*)” „[1 000]” sorban feltüntetett kerek és szögletes zárójeleket, valamint a csillagot. 3. A 8. cikk (3) bekezdésének helyébe a következő szöveg lép: „Az EFA-bizottság az 1000 szavazatból 721 szavazatos minősített többséggel jár el, amelyben legalább 15 tagállam igen szavazatát fejezi ki. A blokkoló kisebbség 280 szavazatból áll.” 3. cikk Ez a határozat az elfogadását követő napon lép hatályba. Kelt Brüsszelben, a Tanács részéről az elnök [1] Lásd az Európai Unió tagállamai és a Horvát Köztársaság között létrejött, a Horvát Köztársaságnak az Európai Unióhoz történő csatlakozásáról szóló szerződést, valamint a Horvát Köztársaság csatlakozásának feltételeiről, valamint az Európai Unióról szóló szerződés, az Európai Unió működéséről szóló szerződés és az Európai Atomenergia-közösséget létrehozó szerződés kiigazításáról szóló okmányt, HL L 112., 2012.4.24. [2] HL L 317., 2000.12.15., 3. o. A 2005. június 25-én Luxembourgban aláírt megállapodással (HL L 287., 2005.10.28., 4. o.), valamint a 2010. június 22-én Ouagadougouban aláírt megállapodással (HL L 287., 2010.11.4., 3. o.) módosított megállapodás. [3] Beszúrni a HL-hivatkozást [4] Okmány a Horvát Köztársaság csatlakozásának feltételeiről, valamint az Európai Unióról szóló szerződés, az Európai Unió működéséről szóló szerződés és az Európai Atomenergia-közösséget létrehozó szerződés kiigazításáról, HL L 112., 2012.4.24.